Multiplace, festival kultúry nových médií, pripravuje od roku 2002 skupina nezávislých organizátorov a kurátorov na rôznych miestach sveta. Nie je to klasický festival, ale skôr množina bodov v časopriestore, pospájaných do virtuálnej siete. Komunikačné uzly, miesta stretnutí, ohniská aktivity odrážajú decentralizovanú a otvorenú štruktúru internetu, no pritom presahujú do reálneho priestoru. Ľudí stojacich za jednotlivými projektmi spája podobná vízia: nechceme prezentovať nové technológie, ale nové spôsoby myslenia. Multiplace prináša impulzy pre otvorené rozmýšľanie o živote s digitálnymi technológiami, no namiesto ich oslavy chce podporiť kritické uvažovanie.
Multiplace je miestom nových zážitkov, kde sa stretáva umenie, veda a výskum, politické a sociálne témy s tvorivým využívaním technológií. Sled audiovizuálnych udalostí prekračuje hranice medzi jednotlivými médiami a umeleckými druhmi a svoje miesto v ňom má rovnako digitálny obraz aj zvuk. Multiplace zahŕňa rôzne formy interaktivity: výstavy, projekcie, prezentácie, prednášky, koncerty, parties aj workshopy. Ich účastník nie je len pasívnym pozorovateľom, ale stáva sa súčasťou vzrušujúcej, otvorenej dátovej výmeny.